विजेन्द्र साधक कवि हंै। उन्होंने अपनी काव्य-साधना का प्रारम्भ सन् 1966 में प्रकाशित त्रास नामक कविता संकलन से किया। तब से 2013 तक उनके 19 कविता संकलन प्रकाश में आ चुके हैं। इनके अलावा दो काव्यनाटक अग्निपुरूष और क्रौंचवध 2006 में प्रकाशित हुए। इसके अलावा विजेन्द्र ने लोकधर्मी कविता को समझने और समझाने के लिए तीन साहित्यिक डायरियाँ प्रकाशित करवाई हैं और साक्षात्कारों का एक संकलन भी प्रकाश में आया है। लोकधर्मी कविता के सौन्दर्यशास्त्र के चिन्तन-मनन पर एक पुस्तक प्रकाशित हो चुकी है और दूसरी प्रकाशित होनेवाली है। विजेन्द्र कवि होने के साथ-साथ आलोचक भी है। इसलिए उनके कविता विषयक आलोचनात्मक निबन्ध भी प्रकाश में आए हैं। उन्होंने अपने निबन्धों में समकालीन कविता की आधुनिकतावादी प्रवृत्ति की तीखी आलोचना की है और लोकधर्मी कविता का समर्थन किया है। उनकी अपनी मान्यता है कि नई कविता का शुभारम्भ निराला के परवर्ती काव्य से होता है। विशेष रूप से उनकी प्रसिद्ध कविता तोड़ती पत्थर (1937) से। अपनी बात के समर्थन में विजेन्द्र ने अनेक तर्क प्रस्तुत किए है, जो ठीक मालूम होते हंै। वह अपने काव्य-गुरू त्रिलोचन के समान अपने सारे जीवन की साँसें काव्यसर्जना रूपी यज्ञ को समर्पित करते रहे हैं।